b'\n_START_ARTICLE_\nOinala\n_START_SECTION_\nKyl\xc3\xa4kuva\n_START_PARAGRAPH_\nOinalan kyl\xc3\xa4n pinta-ala oli vuonna 1936 14,12 neli\xc3\xb6kilometri\xc3\xa4, josta oli peltoa 259 hehtaaria, niitty\xc3\xa4 11 hehtaaria ja mets\xc3\xa4\xc3\xa4 1\xc2\xa0143 hehtaaria. Kyl\xc3\xa4keskus sijaitsee Kangaspellosta Lavolaan johtavan kyl\xc3\xa4tien molemmin puolin. Oinalasta t\xc3\xa4st\xc3\xa4 tiest\xc3\xa4 erkanee kyl\xc3\xa4tie Kyyr\xc3\xb6l\xc3\xa4\xc3\xa4n. Kyl\xc3\xa4n etel\xc3\xa4osassa Muolaanj\xc3\xa4rven rannalla sijaitsi yli kilometrin mittainen Niemenhiekan hiekkaranta, jota kutsuttiin Muolaan Rivieraksi. Se oli suosittu ranta, jossa k\xc3\xa4ytiin autolla Viipurista asti. Oinalan kyl\xc3\xa4 kuului Viholan koulupiiriin.\n_START_SECTION_\nHistoria\n_START_PARAGRAPH_\nOinalan v\xc3\xa4est\xc3\xb6 evakuoitiin l\xc3\xa4ntisemp\xc3\xa4\xc3\xa4n Suomeen heti talvisodan alettua vuonna 1939. Moskovan rauhassa 1940 alue luovutettiin Neuvostoliitolle, mutta Suomi valtasi alueen takaisin jatkosodan alussa 1941 ja kyl\xc3\xa4n asukkaat p\xc3\xa4\xc3\xa4siv\xc3\xa4t palaamaan raunioituneeseen kotikyl\xc3\xa4\xc3\xa4ns\xc3\xa4. J\xc3\xa4lleenrakennus keskeytyi vuonna 1944 Neuvostoliiton suurhy\xc3\xb6kk\xc3\xa4yksen alettua ja kyl\xc3\xa4n asukkaat evakuoitiin uudelleen. Rauhanteossa kyl\xc3\xa4 j\xc3\xa4i taas Neuvostoliiton puolelle._NEWLINE_Sodan j\xc3\xa4lkeen Muolaan siirtov\xc3\xa4ki asutettiin Lounais-H\xc3\xa4meeseen ja Etel\xc3\xa4-Pirkanmaalle, jossa Oinalan asukkaat asutettiin Humppilaan.'